แก้กฎหมายยึดทรัพย์ข้ามชาติ
กรมบังคับคดีแก้กฎหมาย เปิดทางยึดทรัพย์ลูกหนี้ล้มละลายใน ต่างประเทศ เตรียมเปิดประชาพิจารณ์ หวังใช้รับมือการค้าโลกที่เปิดกว้างขึ้น
1 มิ.ย. 2559

กรมบังคับคดีแก้กฎหมาย เปิดทางยึดทรัพย์ลูกหนี้ล้มละลายใน ต่างประเทศ เตรียมเปิดประชาพิจารณ์ หวังใช้รับมือการค้าโลกที่เปิดกว้างขึ้น
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมได้ตั้งคณะทำงานขึ้นชุดหนึ่งเพื่อปรับปรุง พ.ร.บ.ล้มละลาย เพิ่มเติมในส่วนการฟื้นฟูกิจการของธุรกิจทั่วไป หลังจากที่กรมได้มีการแก้ไข พ.ร.บ. ล้มละลายเพื่อเปิดให้มีการฟื้นฟูกิจการของผู้ประกอบการขนาดกลางและขนาดย่อม (เอสเอ็มอี) ไปก่อนหน้านี้
ทั้งนี้ การแก้ไขดังกล่าวจะมีการพิจารณาเกี่ยวกับการร่างกรอบกฎหมายล้มละลายข้ามชาติ เพื่อเปิดทางให้กรมสามารถยึดทรัพย์สินในต่างประเทศของบุคคลล้มละลายเพื่อมาชาระหนี้ เนื่องจากปัจจุบัน พ.ร.บ.ล้มละลาย มาตรา 177 ระบุว่า การพิทักษ์ทรัพย์หรือการล้มละลายมีผลกับทรัพย์สินของลูกหนี้เฉพาะแต่ในไทย ขณะที่การล้มละลายตามกฎหมายของประเทศอื่นไม่มีผลกับทรัพย์สินของลูกหนี้ในไทย
สำหรับการแก้ไขนั้น กรมบังคับคดีจะมีการนำกฎหมายแม่แบบว่าด้วยกฎหมายล้มละลายออกมา ที่ร่างโดยคณะกรรมาธิการสหประชาชาติว่าด้วยกฎหมายการค้าระหว่างประเทศ หรือ UNCITRAL (The United Nations Commission on International Trade Law) ที่เปิดให้แต่ละประเทศนำมาประยุกต์หรือปรับใช้ได้ โดยกรมจะพิจารณาร่างกฎหมายให้เหมาะสมกับประทศไทย
อย่างไรก็ตาม แม้จะมีการแก้ไขกฎหมาย หากเป็นกรณีที่เจ้าหนี้ต่างประเทศจะขอพิทักษ์ทรัพย์ลูกหนี้ที่อยู่ในไทย กฎหมายยังคงให้อำนาจศาลล้มละลายของไทยในการพิจารณาว่าจะรับหรือไม่รับคำร้องของเจ้าหนี้ในต่างประเทศได้ นอกจากนี้ หากศาลรับคำร้องของเจ้าหนี้ต่างประเทศแล้ว ก็จะต้องดำเนินการพิจารณาคดีตามกระบวนการกฎหมายของไทย ซึ่งถือเป็นหลักการคุ้มครองอย่างหนึ่ง (เซฟตี้การ์ด) โดยที่เจ้าหนี้จะไม่ได้อำนาจโดยอัตโนมัติในการยึดทรัพย์จากลูกหนี้ในประเทศอื่นโดยทันทีได้
น.ส.รื่นวดี กล่าวว่า การแก้ไขดังกล่าวจะเป็นประโยชน์สำหรับประเทศไทย เพราะปัจจุบันการค้าโลกมีการเชื่อมโยงกันหมด รวมทั้งปัจจุบันมีหลายประเทศที่กฎหมายแม่บทของสหประชาชาติดังกล่าวออกกฎหมายยึดทรัพย์ข้ามชาติ ทั้งญี่ปุ่น เกาหลี ฟิลิปปินส์ รวมทั้งสิงคโปร์ ที่กำลังจะประกาศใช้เร็วๆ นี้ ทำให้การแก้ไขจะเป็นประโยชน์ต่อทุกฝ่าย ขณะที่ปัจจุบันคนไทยจำนวนมากมีธุรกิจหรือมีทรัพย์สินอยู่ในต่างประเทศ
"กรมบังคับคดีจะมีการเปิดให้มีการรับความคิดเห็นก่อนที่จะมีแก้ไขกฎหมายล้มละลาย โดยจะมีการยึดผลประโยชน์ของประเทศเป็นที่ตั้ง และให้เป็นประโยชน์สำหรับคนไทย ขณะที่คณะกรรมการ ที่ตั้งขึ้นพิจารณาแก้ไขนั้น ได้มีการเชิญ นักวิชาการที่เชี่ยวชาญมาช่วยดูด้วย โดยคาดว่าจะสามารถเสนอร่างแก้ไขต่อกระทรวงยุติธรรมได้ภายในเดือน ก.ย. หรือสิ้นงบประมาณ 2559 นี้" น.ส.รื่นวดี กล่าว